其國形如靴，三面環地中海，一面臨阿爾卑斯山。國內有小國二，曰聖馬力諾、曰梵帝崗。地產豐厚，物力十全。四遠之人輻輳於此。舊有一千一百六十六郡，最大者曰羅馬。古為總王之都，歐羅巴諸國皆臣服焉。地有大渠，穿出城外，百里以入於海。四方商舶悉輸珍寶駢集是渠。羅馬城奇觀甚多，有高大渾全石柱，外周鏤古王形像，故事爛然可觀。內則空虛可容數人。登隮上下如塔。城中有大山曰瑪山。人煙稠密，苦無泉。造一高梁長六十里，梁上立溝，接遠山之水。如通流河。有水泉其味與乳無異。